Parlamentul  României

Camera Deputaţilor

Comisia pentru muncă şi protecţie socială

Nr.27/392/12 aprilie 2007
R A P O R T

asupra propunerii legislative de modificare a Legii nr.168/1999 privind soluţionarea conflictelor de muncă publicată în Monitorul Oficial, Partea I nr.582 din 29/11/1999
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. Pl.x 478 din 22 mai 2006, cu dezbaterea pe fond în procedură obişnuită, a propunerii legislative de modificare a Legii nr.168/1999 privind soluţionarea conflictelor de muncă publicată în Monitorul Oficial, Partea I nr.582 din 29/11/1999.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.368/13.03.2006)

· avizul negativ al Consiliului Economic şi Social (nr.452/01.03.2006)
· avizul favorabil al Comisiei juridice, de disciplină şi imunităţi (nr.31/682/07.06.2006)
· avizul favorabil al Comisiei pentru drepturile omului, culte şi problemele minorităţilor naţionale (nr.25/481/08.06.2006)

· avizul negativ al Comisiei pentru egalitatea de şanse pentru femei şi bărbaţi (nr.45/252/15.06.2006)

· punctul de vedere negativ al Guvernului (nr.1077/03.04.2006).
Propunerea legislativă are ca obiect de reglementare modificarea art.66 din Legea nr.168/1999 privind soluţionarea conflictelor de muncă, în sensul ca pe timpul desfăşurării grevei în unităţile sanitare, de asistenţă socială, de telecomunicaţii, ale radioului şi televiziunii publice, în unităţile de transporturi pe căile ferate, inclusiv pentru gardienii feroviari, în unităţile care asigură transportul în comun şi salubritatea localităţilor, precum şi aprovizionarea populaţiei cu gaze, energie electrică, apă şi căldură, serviciile esenţiale să fie asigurate permanent, dar nu mai puţin de 1/3 din activitatea normală desfăşurată pe întreaga durată a programului de lucru.
Comisia propune Plenului Camerei Deputaţilor respingerea iniţiativei legislative din următoarele considerente:

· textul actual al art.66 din Legea nr.168/1999 privind soluţionarea conflictelor de muncă este acoperitor pentru soluţia propusă de iniţiativa legislativă;

· condiţiile concrete de asigurare a serviciilor minime pe durata desfăşurării grevei pot fi stabilite pe baza prevederilor art.52 din aceeaşi lege, care constituie cadrul legal al colaborării dintre angajator şi organizatorii grevei, iar în cazul unui litigiu în acest sens, acesta poate fi soluţionat de către instanţa judecătorească competentă, în condiţiile art.58 şi următoarele;
· menţionăm, de asemenea, că, potrivit prevederilor art.54 din Legea nr.168/1999, organizarea sau participarea la grevă cu nerespectarea dispoziţiilor acestei legi constituie o încălcare a obligaţiilor de serviciu, având consecinţe negative asupra organizatorilor sau greviştilor.

2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile care au avut loc în şedinţa comisiei din 12 aprilie 2007 au participat ca invitaţi, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Familiei şi Egalităţii de Şanse
· d-na Cecilia Sebe – consilier, Ministerul Muncii, Familiei şi Egalităţii de Şanse.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 11 mai 2006.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

